Temp da midada

Dad Annalis Schaniel

Questa giada mo insatge umoristic, u forsa ina pitschna satira?

E co fissi cun in crimi?

Ma l'october tar nus, cun sias colurs fermas, intensivas e la glisch tut speziala na ma permetta da scriver in da quels geners. I sto esser insatge dramatic, insatge che commova, che fora fin enten l'olma e che lascha rebatter il cor.

E tge po quai esser?

Forsa in eveniment che lascha vegnir pel giaglina, ina aventura fantastica? Ma da quellas na scuntr jau strusch, u forsa las ves jau adina mo lura, cur ch'ellas èn gia sin via tar l'autra, quella sper mai, quella ch'ha gia vis il mez mund, quella ch'ha gia fatg experientschas metafisicas, quella che sa mova cun il chau ad aut tras fullas da glieud, quella ch'ha fatg carriera professiunala e lura politica, quella ch'è artista, quella...

Jau sun mo ina da bleras, cun dis da mai murir e dis da bragir e da quels nua ch'i va ni per l'in ni per l'auter, damai - pertge duess in eveniment spezial gist inscuntrar mai? Las schanzas paran d'esser minimas. E tuttina, l'univers il pli grond porta mintgin da nus en sasez, ha pretendì in um sabi gia avant tschientaners. Damai èsi da sa metter sin via per scuvrir quest univers.

L'emprima mesadad da la vita han ins gea temp d'emplenir el cun experientschas, patratgs, persvasiuns, ideas, dumondas, respostas, sentiments, emoziuns. La segunda fissi lura temp dad examinar pli en detagl tge ch'è sa rimnà qua, uschia che las colurs d'atun pon penetrar en il mintgadi. Uss stoss jau mo anc ma decider tar tge part che jau ma vi render. Co fissi cun ina buna maschaida dad omaduas?